	Dan u tjednu

(datum)
	Misna nakana
	Vrijeme

Mjesto

	Nedjelja

(18. 10. 2026.)

MISIJSKA NEDJELJA

Iz 45, 1. 4-6

1 Sol 1, 1-5b

Mt 22, 15-21
	Za župljane
	8,00

Petrijanec

	
	+ Josip Kranjčić i roditelji; Terezija Komes i roditelji; Stjepan Abraham i roditelji
	9,30

Nova Ves

	
	+Josip i Terezija Šćuric; Ante, Anđa i Franjo Plazibat; ob. Bedenik, Kosić, Rodeš, Šćuric, Šercer i  Jug; Vlado Katančić
	11,00

Petrijanec

	Ponedjeljak

Izak Jogues i dr. muč.

Lk  12, 13-21
	+ ob. Patrčević  i Škledar; Stjepan Kranjčić i ob. Kranjčić; Blaž Žuna
	17,30

Petrijanec 



	Utorak

Vendelin

Lk 12, 35-38
	+ Ivka, Vjekosalav i Željko Šešet; Zdenko Martan i roditelji
	17,30

Petrijanec

	
	+ Tomo i Jela Till; Stjepan i Mara Ivančić; ob. Ivančić i Till; ob. Benčić i Jerec
	18,45

Strmec

	Srijeda

Uršula

Lk 12, 39-48
	+ Ivan Jambriško i roditelji; Mara Kišić
	17,30

Petrijanec

	
	+ Mata i Josip Mikulek i roditelji
	18,45

Nova Ves

	Četvrtak 

Ivan Pavao II, papa

Lk 12, 49-53
	+ Stjepan, Terezija i Stanko Križnjak, roditelji i braća

~ klanjanje ~
	17,30

Petrijanec

	Petak

Ivan Kapistranski

Lk 12, 54-59
	+ Stjepan, Marija i Tomo Krpač: Viktor, Jasminka,  Antonija i Krunoslav Korpar
	17,30

Petrijanec

	
	+ Rok, Mara i Marija Klepač
	18,45

Majerje 

	Subota

Antun M. Claret

Lk 13, 1-10
	+ Franjo i ob. Jurković; ob. Mikačić i Korunić; Ana i Mijo Telebar; č. s. Cvijeta Telebar, sveć. Josip Telebar i ob. Telebar
	17,30

Petrijanec

	Nedjelja

(25. 10. 2026.

Izl  22, 20-26

1 Sol 1, 5c-10

Mt 22, 34-40
	Za župljane
	8,00

Petrijanec

	
	+ Josip, Marija, Renata i Darko Kišić;  Bojan Kuserbanj
	9,30

Strmec

	
	+ Zvonko Kulaš i Dubravka Kulaš Henčić
	11,00

Petrijanec


Izdaje: Župa sv. Petra i Pavla, Trg sv. Petra 2, Petrijanec, tel. 042/714 255; mob.0989100290
Odgovara: Ivan Sakač, župnik

Godina XXI.                  Liturgijska godina „A“

      18. 10. 2026. 
DVADESET  I DEVETA  NEDJELJA  KROZ GODINU
MISIJSKA NEDJELJA

Knjiga proroka Izaije   45, 1. 4-6
(Primih za desnicu Kira da pred njim oborim narode!)
Poslanica svetoga Pavla  apostola Solunjanima  1, 1-5b
(Spominjemo  se vaše vjere, ljubavi i nade.)
Evanđelje po Mateju    22, 15-21
(Podajte caru carevo, a Bogu Božje.)

„Dajte Gospodinu, narodna plemena, dajte Gospodinu slavu i silu!“

Isusov govor kako treba podati „caru carevo, a Bogu Božje” često služi kao osnova raznih govora o poslušnosti državnim vlastima, obavezi plaćanja poreza ili podjeli svjetovne i vjerske vlasti, no to nije srž Isusove današnje poruke. Ova „slika” (ili doslovno grčki ikona) koju Isus spominje, teološki je izraz koji nas upućuje na izvještaj o stvaranju čovjeka, gdje se tvrdi da je čovjek stvoren na Božju sliku (usp. Post 1,26–27). Stoga Isusovu rečenicu slobodno možemo proširiti na ovaj način: trebamo dati caru ono što nosi carevu sliku, a Bogu ono što nosi Božju sliku, dakle same sebe, jer je u nas utisnuta Božja slika.

Dati sebe Bogu pak znači uvijek živjeti po Božjim zakonima, držati se njegove Riječi, vjerovati da je Bog taj koji upravlja čitavom poviješću i da će njegova riječ biti posljednja. Suprotno tome, mi često caru dadnemo i njegovo i Božje: umjesto da molimo, mi radimo; umjesto da oprostimo, osvećujemo se; umjesto da mučenički trpimo, mi lažemo i pristajemo na kompromise. A iz kršćanina treba isijavati Božji lik: kada nas drugi vide, trebali bi u nama prepoznati Krista. Za svetog se Pija iz Pietrelcine govorilo da je bio proziran Bogu jer je cijeloga sebe njemu predao: uklonio je sa sebe svu ljubav prema prolaznom svijetu i ostala je samo izvorna Božja slika. A čiju sliku ljudi vide kada pogledaju nas? Božju ili carevu? Vide li našu pobožnost, kreposti i predanost Bogu ili našim likom dominiraju karijerizam, svjetovna snalažljivost, manipuliranje drugima, praćenje mode i trendova? Bog nas poziva da se ne opterećujemo onime što „car” (tj. svijet) od nas zahtijeva. Neka slobodno nosi sve što ima njegovu sliku, ali mu svoju dušu ne smijemo dati. To znači da nikada ne smijemo pristajati na kompromise u pitanjima 
vjere i Božjih zapovijedi poradi zemaljskog probitka.
U toj borbi između kraljevstva ovoga svijeta i Božjega kraljevstva nismo sami, što nam već prvo čitanje sugerira. Gledajući neke starije dijelove Staroga zavjeta, stječe se dojam da Židovi dugo nisu znali je li Gospodin jedini Bog ili je on samo njihov Bog, kojem oni moraju služiti, dok za druge narode postoje drugi bogovi.  No ponekad je teško živjeti po Božjim pravilima. Zato Bog po proroku Izaiji govori: „Iako me ne poznaš, naoružah te…” (r. 5). Gotovo svi smo mi kršteni prije nego što smo postali svjesni sebe, a potom smo, pomazani i nahranjeni euharistijskim kruhom, dobili snažno oružje za borbu protiv nepravde: ne pušku, nego vjeru. Sveti Pavao u Prvoj poslanici Solunjanima govori: „Evanđelje naše nije k vama došlo samo u riječi nego i u snazi, u Duhu Svetome…“ (1 Sol 1,5). Kršćanstvo nije samo nauk nego i sila Duha Svetoga, nije samo putokaz nego i moćno oružje koje može dokinuti sve nepravde i patnje ovoga svijeta, ali to se može ostvariti jedino našim osobnim posvećivanjem i vršenjem Božje volje, a nipošto uzimanjem stvari u svoje ruke i rješavanjem problema u svijetu na svoj način.

Treba spomenuti i jedan jako važan detalj iz današnjeg evanđeoskog odlomka. Isus je uzeo denar i upitao: „Čija je ovo slika i natpis?“ Riječ „natpis” (grč. epigraphé) u cijelom se Novom zavjetu spominje samo u dva navrata: ovdje i onda kada se govori o podrugljivom natpisu „Kralj židovski“ koji je Pilat, namjesnik cara Tiberija, dao izraditi i postaviti na križ, iznad Isusove glave (usp. Mk 15,26; Lk 33,38). Uočimo: dok jedan smrtan čovjek na novcu sebe proglašava božjim sinom, pravi je Sin Božji sebe na križu učinio smrtnikom. Dok car Tiberije nepravedno prolijeva tuđu krv kako bi sebi osigurao vlast, Božji Sin zbog nepravde i opačina drugih prolijeva svoju krv kako bi se njegovi progonitelji i mučitelji mogli obratiti i živjeti (usp. Ez 33,11). To je jedini put i način kojim se dolazi do pobjede nad zlom ovoga svijeta – trpeća Božja ljubav. Kada bi više ljudi bilo svjesno toga, možda bismo imali manje nasilja i ratova.

U trenutku kada smo stvoreni, Božja je slika utisnuta u nas, i tu sliku ima pravo vidjeti svatko tko s nama dođe u doticaj. Neka car samo nosi sve ono u što je utisnut njegov lik, ali naša duša i naš život pripadaju jedino Bogu.
                                                                                                                (Tomislav Šagud)

~~~~~~~~

Kršteni: 

Sara  Juren, kći Nikole Jurena i Martine Kramar, iz Nove Vesi
Matej Videc, sin Alena i Sandre r. Lazar, iz Družbinca
Abel Stanko, sin Mihaela i Ane r. Oreški, iz Novog Marofa

Čestitamo!
Vjenčani:

Mihael Stanko, iz Novog Marofa i Ana Oreški, iz Strmca
Umrli:

Vladimir Matučec, 53 god., iz Majerja

Vid Mrazović, 56 god., iz Nove Vesi

Upoznajmo svete
Sveti Ignacije Carigradski – spomendan 23. listopada

Sveti Ignacije, carigradski patrijarh, rođen je oko 799. kao sin bizantskog cara Mihaela I. i tada je dobio ime Niketas. Zbog političkih razloga zatvoren je 813. u samostan na Prinčevskim otocima od strane vojskovođe Leona Armenca koji je svrgnuo s prijestolja njegovog oca. Tamo je postao istinski vjernik i uzeo redovničko ime Ignacije. Svećenik i opat, postao je 847. carigradskim patrijarhom. Borio se protiv korupcije i u građanskom i u vjerskom životu, a nije štedio ni najviše dužnosnike.

Odbio je pričestiti carskog regenta Bardasa, brata carice Teodore, zbog incesta i to je urodilo njegovim progonom od 858. do 867. Njegov položaj prisvojio je prepredeni i častohlepni laik Focije, začetnik velikog crkvenog raskola. Ignacije se uz potporu pape Nikole I. i na poziv cara Bazilija Makedonca nakon devet godina progona trijumfalno vratio na svoj položaj patrijarha. Preminuo je u Carigradu na današnji dan, 23. listopada 877. Štuju ga kao sveca i istočne i zapadne Crkve. (Župa Jastrebarsko)
	Molitva za misije
Oče sveti,
daj da budemo jedno u Kristu, ukorijenjeni u njegovoj ljubavi koja ujedinjuje i obnavlja!

Daj da svi članovi Crkve budu ujedinjeni u poslanju, poučljivi Duhu Svetom, hrabri u svjedočenju evanđelja, naviještajući i živeći svaki dan tvoju vjernu ljubav prema svakom stvorenju!

Blagoslovi misionare i misionarke širom svijeta. Podržavaj ih u njihovim teškoćama, utješi ih u trenucima osamljenosti i čuvaj ih u nepokolebljivoj nadi.

Otvori i naša srca da prepoznamo potrebe svojih bližnjih te da svojim svakodnevnim životom, molitvom i darom budemo živi svjedoci tvoga spasenja.

Marijo, Kraljice misija, moli za nas! Amen.


☺
Biskup je konačno uspio doći i do svog svećenika misionara u brazilskoj prašumi.
Biskup ga upita: "Kada ste se prošli put ispovjedili?"
Misionar: "Prije tri godine."
Biskup: "Zar to nije malo predug period?"
Misionar: "Oče, najbliži svećenik od mene je udaljen oko 300 km, pa bih zbog ispovijedi trebao izbivati cijeli tjedan."
Biskup: "Pa danas postoje i zrakoplovi i helikopteri, zar ne?"
Misionar: "Točno, ali let mi je malo preskup za lake grijehe, a preopasan za one teške i smrtne..."

